Imtella' Awwissu 20, 2021 Rapport: Claire Preca Taroum Għal ħafna minnha l-ikla tal-ġurnata naqsmuha fuq mejda mal-ħbieb jew mal-membri tal-familja. Għal oħrajn, fl-era tal-midja soċjali, l-ikla saret mument ieħor li jridu jaqsmuha mal-bqija tad-dinja. Jgħidu li kull tqarmiċa li jagħmlu quddiem camera, tirrilassa lilhom u lil kull min jarahom. Bħal Claire Marie Busuttil hawn miljuni oħrajn madwar id-dinja Tipprattika l-ASMR – l-Autonomous Sensory Meridian Respons. Hi u oħrajn bħalha, waqt l-ikel, jintasbu quddiem kamera u joqogħdu jitkellmu b'vuċi baxxa waqt li jqarmċu. Jgħidu li jagħmlu hekk biex inaqqsu l-ansjetà – tagħhom u ta' madwarhom. Claire bdiet tipprattika l-ASMR wara li kienet issegwi videos ta' ħaddieħor jagħmel hekk fuq l-internet. "Jiena wara ġurnata xogħol kienet titfa' fuqi ċertu rilassament… psikoloġikament li tgħini norqod u nfatti jgħiduli ħafna nies li nisimgħu qabel ma mmur norqod". Dan il-fenomenu sploda fuq l-internet fl-2007. Huwa stmat li llum mal-200 video kuljum qegħdin jiġu ippostjati online b'miljuni ta' followers fosthom Maltin. "Naħseb l-iktar gap li għandna qisu bejn it-tfal qisu 8-10 years old sa 18-il sena. Dawk inqishom l-iktar udejnza li kibru f'You Tube sew allura jsegwu l-aħħar xejriet u filmati". Wieħed ma jistax ma jinnotax il-porzjonijiet kbar tal-ikel li jkollha Claire quddiemha. U staqsejniha jekk dan l-ikel kollu jaffettwalhiex il-piż tagħha. Il-psikoterapista Mariella Dimech tispjega ma' Television Malta x'ikun qed jiġri f'każijiet ta' ASMR.. "Hawn nies li jħossu sensazzjinijiet li totalment jirrilassaw. Hawn riċerka fuqha li saret fl-2018 mill- Università ta' Sheffield. Kien hemm l-ewwel riċerka li saret u qed jindunaw li anke fiżikament il-qalb meta jkunu qed jaraw dawn il-videos tistrieħ anke il-heartbeat, in-nies jistrieħu. Fil-ħajja mgħaġġla li għandna b'ħafna ħsejjes b'ħafna storbju l-ħin kollu nħossuna mgħaffġin. Għandna bżonn nitgħallmu kif inwaqqfu l-ħsibijiet tagħna, it-tewdin tagħna". Il-Psikjatra Donatella Agius ta' Dar Kenn Għal Saħħtek qalet lil Television Malta li l-ASMR ma taffettwax lil kulħadd l-istess "L-ASMR tista' taffettwa negattiv lil nies li eżempju jbatu bl-anoressija nervosa. Huma jħossuhom mimlijin mingħajr ma jieklu. Xi ħadd bil-bulimja nervosa jew li hu suxxettibbli għaliha jara li l-ASMR tista' twasslu biex jiekol ħafna ikel. Meta jaraw dawk l-individwi li jbatu minn diżordni fl-ikel jaraw lil dik il-persuna jiekol ħafna ikel u xorta tibqa' ta statura żgħira, fihom se toħloq diżappunt u tista' tqabbadhom ħafna emozzjonijiet negattivi". Ir-riċerka għadha fil-fażijiet inizjali u Dr Agius qalet li nstabu wkoll elementi pożittivi bħaż-żieda fl-aptit fin-nies bl-anoressija, filwaqt li dawk li jbatu mill-bulimja u jaraw filmati ta' nies jieklu ħafna, iżommu lura mill-vizzju tal-bulimja.